Diari Oficial de la Generalitat Valenciana


Sumari del DOGV 3897, del 14-12-2000 (2000/10573)

ORDRE d'1 de desembre de 2000, de la Conselleria de Benestar Social, per la qual es convoquen ajudes econòmiques destinades a subvencionar el lloguer d'habitatge habitual a famílies en què convisquen un dels pares o tutors legals, amb un o més menors d'edat.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3897

Data del DOGV
:   14-12-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/10052


Data del document
:   01-12-2000

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda pública
    * lloguer
    * família
    * habitatge

ORDRE d'1 de desembre de 2000, de la Conselleria de Benestar Social, per la qual es convoquen ajudes econòmiques destinades a subvencionar el lloguer d'habitatge habitual a famílies en què convisquen un dels pares o tutors legals, amb un o més menors d'edat. [2000/10902]
  
La Comunitat Valenciana, en l'exercici de les seues competències va dictar la Llei de la Generalitat Valenciana 5/1997, de 25 de juny, per la qual es regula el sistema de serveis socials tot incloent, dins de les responsabilitats d'aquesta, la de donar resposta a diferents problemes socials mitjançant l'aportació dels recursos financers, tècnics, humans i organitzatius necessaris. En virtut d'aquesta Llei l'administració de la Generalitat Valenciana pot establir ajudes dirigides a la família o a un nucli convivencial donat, desenvolupant-se reglamentàriament els requisits, les condicions i les quanties d'aquestes.
  
En el marc d'aquesta Llei, la Generalitat Valenciana té entre els seus objectius, garantir l'atenció integral de la família, atenent a tots els problemes que puguen incidir en el seu benestar, prevenint-los o esmenant-los.
  
D'aquesta manera li correspon fomentar, en l'àmbit de l'acció social especialitzada, les actuacions tendents a la protecció i promoció de l'estructura familiar, com a pilar social fonamental en el procés evolutiu dels seus membres, amb l'objectiu social d'afavorir el desenvolupament harmònic de tots ells i, en concret, en aquelles qüestions relatives a la conciliació del treball i la vida familiar pel que fa al seu impacte sobre les famílies i la infància.
  
El Decret 174/99, de 5 d'octubre de 1999, DOGV número 3.603, va establir les bases per a les convocatòries destinades a l'atorgament d'ajudes econòmiques per a subvencionar el lloguer d'habitatge habitual, a famílies en què convisquen un dels pares o tutors, amb un o més menors d'edat.
  
Aquest Decret va destinat a recolzar famílies en què determinades combinacions de factors, com el nivell de renda disponible, el nombre i la tipologia dels seus membres, provoquen especials dificultats tant per a l'atenció i suport que pogueren prestar-se entre si, com per a l'obtenció d'ingressos necessaris per a atendre les seues necessitats.
  
Aquestes dificultats es concreten en una situació de desavantatge per a accedir en condicions normalitzades al món laboral i compaginar la vida familiar i la laboral, en haver-se de dedicar més temps a les treballs pròpies de la llar que altres famílies amb major nombre de membres que pogueren recolzar-s'hi.
  
Per això, és voluntat de la Generalitat Valenciana, recolzar econòmicament aquestes famílies, per a compensar, almenys en part, aquesta disminució d'ingressos provocada perquè han de dedicar més temps a l'atenció dels menors que tenen al seu càrrec, i, per això, no poden obtindre altres retribucions fora de la llar.
  
D'altra banda, algunes d'aquestes famílies poden tenir una persona minusvàlida convivint amb elles, que no és menor d'edat. Minusvàlida que, com a expressió de la voluntat de la Generalitat Valenciana de recolzar a aquest col·lectiu, no haguera de donar lloc a la perdua del dret a aquesta ajuda, en requerir atenció per part de la persona que la sol·licita, i no poder recolzar amb la seua activitat a la família en què conviu.
  
En virtut d'això i fent ús de les facultats que em confereix l'article 47.11 del text refós de la Llei d'Hisenda Pública de la Generalitat Valenciana i el Decret 138/2000, de 12 de setembre de 2000, del Govern Valencià, pel qual s'aprova el Reglament Orgànic i Funcional de la Conselleria de Benestar Social.
  
ORDENE
  
TÍTOL I
  
Ajudes i subvencions
  
Article 1. Objecte i àmbit d'aplicació.
  
És objecte d'aquesta ordre subvencionar el lloguer de l'habitatge habitual a les famílies el nivell de renda, membres que la integren i tipologia de les quals, pot comportar majors dificultats, respecte d'altres famílies, per a compaginar la vida familiar i la laboral, i accedir i mantindre's en un habitatge, com a nucli familiar.
  
Article 2. Beneficiaris i sol·licitants de l'ajuda.
  
Podran ser beneficiàries d'aquestes ajudes les famílies en què convisquen únicament el pare o mare junt amb els seus fills, o bé un tutor o acollidor junt amb les persones que tinguen al seu càrrec. En ambdós casos hauran de tenir encomanat l'atenció i manutenció, d'almenys, un menor.
  
No obstant això, les famílies ressenyades en el paràgraf anterior podran ser beneficiàries de les ajudes encara que convisquen a més a més altres persones, siguen membres de la unitat familiar o no, sempre que aquestes estiguen incapacitades o discapacitades amb una minusvalidesa igual o superior al 65%.
  
Les ajudes hauran de ser sol·licitades per la persona que exercisca la condició de pare, mare, tutor o acollidor, en cada cas.
  
Article 3. Requisits.
  
Per a sol·licitar les ajudes s'han de complir els requisits següents:
  
1. Requisits familiars.
  
a) L'adult responsable o el menor al seu càrrec que formen part de la unitat convivencial, hauran de ser de nacionalitat espanyola.
  
b) En el cas del tutor o acollidor, aquest haurà d'haver estat designat mitjançant la corresponent decisió judicial o administrativa, tot quedant exclosos els acollidors de fet.
  
c) Ell o la sol·licitant haurà de conviure, a l'habitatge objecte de la subvenció, junt amb la persona o persones que tinguera al seu càrrec, i en tot cas, amb el o la menor.
  
d) Ell o la sol·licitant no podrà ser propietari de cap habitatge a la Comunitat Valenciana.
  
e) El beneficiari i tots els components de la unitat de convivència hauran de tenir veïnat administratiu a la Comunitat Valenciana.
  
2- Requisits econòmics.
  
La renda per capita dels membres de la unitat familiar, que conviu a l'habitatge objecte de subvenció, no ha de superar en dues vegades la pensió mínima de viduïtat de la Seguretat Social per a majors de 65 anys, establida per a l'any 2001.
  
3- Requisits de l'habitatge llogat.
  
a) Ha d'estar ubicada a la Comunitat Valenciana.
  
b) Ha d'estar destinada a habitatge habitual del nucli familiar.
  
c) En cas d'existir canvi de domicili podrà mantindre's l'ajuda, amb la sol·licitud prèvia, sempre que es mantinguen la resta de requisits previstos en aquesta ordre.
  
Article 4. Exclusions i incompatibilitats.
  
Per a la concessió de les ajudes previstes en aquesta ordre, valdrà les exclusions i incompatibilitats següents:
  
a) No correspondrà la concessió d'aquesta ajuda als pares quan aquests hagen sigut privats, totalment o parcialment, de la pàtria potestat o suspesos en el seu exercici.
  
Tampoc no correspondrà la concessió d'aquesta ajuda als tutors en els casos de remoció, excusa o extinció de la tutela, ni als acollidors respecte dels quals haja cessat l'acolliment.
  
b) Serà motiu d'exclusió d'aquestes ajudes l'existència de vincle matrimonial o relació anàloga a la conjugal, o els llaços de parentiu de consanguinitat o afinitat, fins al tercer grau, entre algun dels membres del nucli familiar beneficiari de l'ajuda, amb el propietari de l'habitatge.
  
c) L'import de les subvencions concedides en cap cas podrà ser de la quantia que, aïlladament o sumades a altres ajudes d'administracions o ens públics o privats amb aquesta finalitat, supere el cost del lloguer.
  
Article 5. Obligacions dels beneficiaris.
  
Són obligacions dels beneficiaris de les ajudes regulades per aquesta ordre:
  
1. Complir els requisits i condicions establits per a la concessió i gaudi d'aquestes.
  
2. Aportar la documentació justificativa que se li sol·licite amb relació a la concessió de l'ajuda, així com atendre les actuacions d'inspecció que la Direcció General de la Família, Menor i Adopcions realitze amb relació a l'objecte de la subvenció.
  
Article 6. Documentació que cal aportar
  
Les persones interessades a acollir-se a les ajudes regulades en aquesta ordre hauran de presentar la sol·licitud de subvenció, segons el model que figura adjunt, que haurà d'anar acompanyada de la documentació següent:
  
1. Fotocòpia compulsada o confrontada del Document Nacional d'Identitat del sol·licitant, o certificat de residència legal a Espanya, si correspon, així com del Número d'Identificació Fiscal (NIF).
  
2. Fotocòpia compulsada o confrontada del Document Nacional d'Identitat de tots els que conviuen en el domicili objecte de la sol·licitud de subvenció.
  
3. Fotocòpia compulsada o confrontada del llibre de família del sol·licitant, on s'incloguen tots els membres de la unitat familiar.
  
4. En el cas que el sol·licitant no siga espanyol, documentació acreditativa que, almenys, un dels menors al seu càrrec, és de nacionalitat espanyola.
  
5. En el seu cas, la condició de tutor s'acreditarà mitjançant la corresponent resolució judicial de constitució de la tutela, i la condició d'acollidor s'acreditarà a través de la corresponent resolució administrativa d'acolliment familiar o de la interlocutòria judicial ferm d'acolliment simple, permanent o preadoptiu.
  
6. Declaració jurada o promesa firmada pel o per la sol·licitant, inclosa dins del model de sol·licitud, en què consten els extrems següents :
  
a) No ser propietari de cap habitatge a la Comunitat Valenciana.
  
b) No tindre relació de parentiu amb l'arrendador o arrendadora, d'acord amb allò que s'ha disposat en l'article 4.b) d'aquesta ordre.
  
7. Còpia compulsada o confrontada del contracte de lloguer i d'un rebut o justificació acreditativa del pagament d'una mensualitat, de l'exercici respecte del qual se sol·licita la subvenció.
  
8. Certificat d'empadronament del sol·licitant en l'habitatge objecte de la subvenció, expedit per l'Ajuntament de la localitat on estiga sítia, tot indicant-se en aquest les persones que conviuen en ella, o, si no n'hi ha, certificats d'empadronament individuals de cada un dels que hi conviuen.
  
9. En el supòsit de separació o divorci dels progenitors, fotocòpia confrontada o compulsada del testimoni de la sentència acreditativa d'aquest extrem o mesures provisionals dictades, si fa el cas.
  
10. Els pares separats o divorciats per sentència ferma que tinguen atribuïda un dret a pensió compensatòria i/o obligació d'aliments en l'exercici actual i aquest siga incomplit hauran d'acreditar, mitjançant documentació justificativa del fet, haver sol·licitat l'execució judicial d'aquest dret.
  
11. Justificació dels ingressos referida a l'exercici de 1999 que es realitzarà de la manera següent i únicament respecte de persones que tingueren 16 o més anys en 1999.
  
a) Amb la fotocòpia compulsada o confrontada de la declaració de l'impost sobre la renda de l'exercici de 1999, de les persones físiques de tots els que conviuen al domicili majors de 16 anys en aquest exercici, incloent-hi tots els fulls així com el d'ingrés o devolució segellada com cal.
  
En el supòsit que s'haguera presentat declaració complementària s'haurà d'aportar en les mateixes condicions establides en el paràgraf anterior.
  
b) Si es va estar exempt de l'obligació de presentar la declaració de l'impost sobre la renda de les persones físiques de l'exercici 1999 o no existeix aquesta, s'aportarà Certificat de l'Agència Tributària acreditatiu que no l'ha presentada.
  
12. Informe social emés per l'equip social de l'ajuntament on estiga ubicat l'habitatge llogat, referent que, en l'exercici per al qual se sol·licita l'ajuda, existeixen condicions que fan necessària, socialment, aquesta.
  
13. Per al cas de les persones que hi conviuen, previstes en el paràgraf segon de l'article 2 d'aquesta ordre, documentació acreditativa de la incoació del procediment judicial d'incapacitació, resolució judicial que acredite aquests extrems, i/o certificat administratiu emés per l'òrgan competent per a això, on s'indique el percentatge de valoració de la minusvalidesa.
  
14. Serà obligatori acompanyar a la sol·licitud la Fitxa de Manteniment de Tercers, emplenada com cal, segons model adjunt, amb les dades bancàries de la persona sol·licitant, a fi de poder realitzar el pagament de la subvenció, si fa el cas.
  
Article 7. Prioritats
  
Tindran prioritat en la concessió de les ajudes les famílies amb un menor nivell de renda per capita.
  
A igual nivell de renda per capita tindran preferència en primer lloc aquelles famílies en què l'informe social acredite la necessitat en l'exercici per al qual se sol·licita l'ajuda, en segon lloc els que tinguen major nombre de fills i filles.
  
Article 8. Determinació de la quantia de l'ajuda
  
Per a la determinació de les ajudes a concedir valdrà els criteris següents :
  
1. Les ajudes aniran dirigides a sufragar les despeses en lloguers de l'habitatge habitual, no podent superar un percentatge del 50% respecte del cost d'aquest lloguer. En cap cas podrà l'ajuda superar una quantia de 25.000 PTA al mes (150.25 Euros).
  
Quan s'estiguera percebent durant l'exercici actual una altra subvenció per aquest concepte i respecte a l'habitatge, el percentatge màxim del 50% es calcularà a partir de la diferència entre l'import del lloguer i la quantitat ja subvencionada.
  
2. Per al càlcul de la quantia a concedir es tindran en compte, a més a més, els següents límits econòmics:
  
a) Quan la renda per capita de la unitat familiar no supere una vegada i mitja la pensió mínima de viduïtat de la Seguretat Social per a majors de 65 anys, establida per a l'exercici de l'any 2001, es podran concedir fins a 25.000 PTA mensuals (150.25 Euros).
  
b) Quan la renda per capita de la unitat familiar estiga entre la quantia anterior i el doble de la pensió mínima de viduïtat de la Seguretat Social per a majors de 65 anys, establida per a l'exercici de l'any 2001, es podran concedir fins a 15.000 PTA mensuals (90.15 Euros).
  
3. S'entendrà per renda per capita anual la quantitat que resulte de dividir els ingressos anuals bruts de la unitat familiar que hi conviu pel nombre de persones que la formen .
  
4. No estaran incloses, dins del concepte de lloguer, les despeses pròpies de comunitat i d'administració, així com els que es produïsquen en concepte de contribucions i arbitris, encara que estiguen inclosos en el contracte de lloguer.
  
Article 9. Duració de les ajudes
  
Les ajudes previstes en aquesta ordre es resoldran exclusivament per a mensualitats corresponents a l'exercici de l'any 2001. Els seus efectes podran iniciar-se l'1 de gener si el contracte de lloguer estiguera en vigor en aquesta data, o des del primer dia del mes en què s'iniciara el lloguer.
  
TÍTOL II
  
Procediment
  
CAPÍTOL I
  
Iniciació del procediment
  
Article 10. Instància i lloc de presentació de les sol·licituds
  
Les persones que desitgen optar a les ajudes previstes en aquesta ordre, hauran de presentar la seua sol·licitud en el registre de la Direcció Territorial de la Conselleria de Benestar Social del seu lloc de residència, sense perjuí de poder presentar-la en els altres llocs previstos en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
Els models de sol·licitud es trobaran a disposició dels sol·licitants a les direccions territorials de la Conselleria de Benestar Social i a les Oficines PROP de la Generalitat Valenciana.
  
Article 11. Termini de presentació
  
El termini per a presentar aquestes ajudes serà d'un mes comptador a partir de l'endemà de la publicació d'aquesta ordre en el Diari Oficial de la Generalitat Valenciana.
  
CAPÍTOL II
  
Tramitació, resoluciói recursos
  
Article 12. Ordenació i instrucció
  
El procediment que cal seguir en la tramitació de les sol·licituds presentades serà el següent:
  
Una vegada rebudes les sol·licituds, les direccions territorials de Benestar Social les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut de les quals s'ha de pronunciar la resolució.
  
Quan la sol·licitud no reunisca els requisits exigits, o no s'acompanye la documentació que d'acord amb aquesta ordre resulte exigible es notificarà a la persona interessada la causa que impedeix la continuació del procediment, i se li requerirà perquè en el termini de 10 dies esmene la falta o acompanye els documents preceptius, amb indicació que, si no ho fera així, se li tindrà per desistida de la seua petició i s'arxivarà l'expedient d'acord amb allò previst en l'article 71, de la Llei 30/1992, de 26 de novembre.
  
En la fase de tramitació de l'expedient, a la vista de la documentació que hi ha en aquest, i de les obligacions que s'adquirisquen per la concessió de l'ajuda, es podrà demanar informes dels organismes i entitats que es considere convenients i realitzar les comprovacions necessàries sobre l'exactitud de tot això.
  
Article 13. Comprovació de documentació
  
La comprovació de l'existència de dades no ajustades a la realitat, tant en la sol·licitud com en la documentació aportada, podrà comportar la denegació de la subvenció sol·licitada, sense perjuí de les restants responsabilitats que pogueren derivar-se'n.
  
Article 14. Proposta i concessió de subvencions
  
Per a la resolució d'aquestes ajudes valdrà el següent:
  
1. La Resolució de les sol·licituds d'ajudes sol·licitades a l'empara d'allò que s'ha previst en aquesta ordre, es delega en el director general de la Família, Menor i Adopcions.
  
2. Per a procedir a resoldre aquestes ajudes es realitzarà el següent tràmit: Una vegada valorats els expedients, la directora o el director territorial competent trametrà proposta de concessió amb la quantia que corresponga o de denegació d'ajudes, a la Direcció General de la Família, Menor i Adopcions que, en atenció a les prioritats establides en aquesta ordre, els crèdits globals i a la data de presentació de les sol·licituds que complisquen els requisits i condicions de la convocatòria, resoldrà concedint o denegant l'ajuda sol·licitada.
  
3. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens, públics o privats, superar el cost del lloguer subvencionat.
  
4. El termini màxim per a tramitar, resoldre i notificar les sol·licituds sobre les ajudes recollides en aquesta ordre serà de dos mesos comptadors a partir de la data en què s'hagueren fet públics els crèdits per al finançament de les ajudes.
  
5. En aquells supòsits en què no es produïsca resolució expressa en el termini assenyalat s'entendrà que les sol·licituds han sigut desestimades, a l'efecte previst per l'article 44.1 de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú.
  
Article 15. Recursos.
  
Les resolucions dictades pel director general de la Família, Menor i Adopcions, com que s'adopten per delegació indicaran expressament aquesta circumstància i es consideraran dictades per l'òrgan delegant, tot esgotant la via administrativa, i es podrà interposar contra elles potestativament recurs de reposició, en el termini d'un mes comptador a partir de l'endemà de la seua notificació o bé acudir directament a l'ordre jurisdiccional contenciós administratiu en el termini de dos mesos comptadors a partir de l'endemà de la seua notificació, mitjançant la forma i condicions que determina la Llei 29/98, de 13 de juliol, reguladora d'aquesta jurisdicció.
  
Article 16. Modificació de la resolució de concessió
  
De conformitat amb allò disposat en l'article 47, paràgraf 8é, del Reial Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, tota alteració de les condicions tingudes en compte per a la concessió de la subvenció, i en tot cas, l'obtenció concurrent de subvencions i ajudes atorgades per altres administracions públiques o d'altres ens públics o privats, podrà donar lloc a la modificació de la resolució de concessió.
  
Quan es reba una altra subvenció per aquest concepte i respecte del mateix habitatge en aquest any, s'haurà de reajustar l'import concedit mitjançant una nova resolució, tenint en compte allò previst en l'article 8.1 d'aquesta convocatòria, en el seu paràgraf segon.
  
En qualsevol cas, els beneficiaris hauran de comunicar, fefaentment, a l'òrgan que concedeix la subvenció, la concessió de tota ajuda, amb aquesta finalitat, per part d'altres organismes públics.
  
TÍTOL III
  
Del pagament i justificació de les subvencions
  
Article 17. Pagament de les subvencions
  
Llevat que la legislació de la Generalitat Valenciana permeta un règim de lliurament de transferències corrents o de capital distint, el pagament de les ajudes previstes en aquesta ordre s'ajustarà als terminis i percentatges següents:
  
Podrà fer-se efectives per trimestres anticipats, tot efectuant-se el lliurament corresponent al tercer trimestre, amb la prèvia justificació de la suma anticipada, en el primer trimestre i el lliurament corresponent al quart trimestre, amb la justificació prèvia de la totalitat de la despesa objecte de la subvenció corresponent als tres primers trimestres, i es procedirà a les regularitzacions que corresponguen, segons les justificacions presentades.
  
Amb aquesta finalitat els beneficiaris hauran d'aportar els justificants de despesa corresponent a cada trimestre en el mes natural següent a la seua finalització.
  
Dins de les condicions i els imports de la subvenció concedida, podrà pagar-se, en tot cas, la quantitat total justificada en concepte de lloguer, encara que no es corresponga amb la totalitat de l'ajuda concedida.
  
L'incompliment de la justificació de la subvenció podrà suposar la pèrdua del dret al seu cobrament, i no es podrà efectuar justificacions de despesa amb posterioritat al 31 de gener de l'any 2002. Excepcionalment, la Direcció General de la Família, Menor i Adopcions, podrà admetre documentació presentada fora del termini establit en aquesta convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputables al beneficiari de la subvenció.
  
No obstant això, per a allò que s'ha disposat en aquest article valdrà el que dispose la Llei de pressupostos de la Generalitat Valenciana, per a l'any 2001.
  
Excepcionalment podrà efectuar-se el pagament al professional de l'equip social de base on residisca el beneficiari de les ajudes, sempre que hi haja tant la sol·licitud com el compromís escrit del beneficiari de l'ajuda i del citat professional, de destinar l'import de l'ajuda al compliment de la finalitat per a la qual ha sigut concedida.
  
Article 18. Reintegrament de les quantitats percebudes
  
De conformitat amb allò establit per l'article 47.9 del Reial Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, correspondrà el reintegrament de les quantitats percebudes i l'exigència d'interés de demora, si fa el cas, des del moment del pagament de la subvenció, en els supòsits següents :
  
a) Incompliment de l'obligació de justificació de l'ajuda
  
b) Obtindre subvenció sense reunir les condicions requerides per a això.
  
c) Incompliment de la finalitat per a la qual la subvenció va ser concedida.
  
d) Incompliment de les condicions imposades als beneficiaris amb motiu de la concessió de subvenció.
  
e) Quan l'import subvencionat siga que, aïlladament o sumat a altres ajudes d'administracions, o ens públics o privats, supere el cost del lloguer, correspondrà el reintegrament de l'import subvencionat amb excés, una vegada ajustada la quantia de la subvenció.
  
DISPOSICIÓ ADDICIONAL
  
Única
  
L'eficàcia d'aquesta convocatòria és condicionada a l'existència, en els pressupostos de l'exercici econòmic de l'any 2001, de crèdit adequat i suficient per a atendre les ajudes previstes en ella. Amb aquesta finalitat, la Conselleria de Benestar Social, una vegada aprovada i publicada la Llei de Pressupostos de la Generalitat per a l'any 2001, publicarà mitjançant Resolució, les modificacions, si s'escau, respecte de la manera de pagament i de justificació, així com les dotacions pressupostàries màximes per a les ajudes convocades; els crèdits i les línies de subvenció destinades a finançar-les. No obstant això, no es dictarà cap resolució sobre les sol·licituds d'ajuda a l'empara d'aquesta, mentre no hi haja crèdit adequat i suficient en l'exercici de l'any 2001.
  
Aquests crèdits tenen caràcter limitador i no podran concedir-se subvencions una vegada que aquests s'hagen esgotat, i es publicarà aquesta circumstància en el DOGV. Els aspectes regulats en aquesta ordre s'aplicaran sense perjuí de totes aquelles normes que regisquen el règim que jurídic pressupostari de l'administració de la Generalitat Valenciana. Si la corresponent Llei de Pressupostos o la normativa aplicable establiren condicions distintes s'aplicaran les que corresponguen.
  
DISPOSICIONS FINALS
  
Primera
  
S'autoritza la Secretaria General i la Direcció General de la Família, Menor i Adopcions a elaborar les instruccions de desplegament d'aquesta ordre.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Contra ella podrà interposar-se recurs contenciós administratiu, en el termini de dos mesos a comptar des de la publicació d'aquesta, davant la Sala corresponent del Tribunal Superior de Justícia de la Comunitat Valenciana i amb les condicions establides en la llei reguladora d'aquesta jurisdicció, sense perjuí que puga interposar-se, potestativament, recurs de reposició en el termini d'un mes a comptar des de l'endemà de la seua publicació.
  
València , 1 de desembre de 2000
  
El conseller de Benestar Social.